**J E G Y Z Ő K Ö N Y V**

**Készült:** Ivád Községi Önkormányzat Képviselő Testület 2015.május 27. (szerda) de.10.00-órakor megtartott testületi ülésén.

**Jelen vannak:** Valyon László FIDESZ-KDNP polgármester

Nagy László Ferenc alpolgármester

Ábelovszki Csaba képviselő

Tar Zoltán képviselő

**Meghívottak:** Dr. Varga Attila jegyző

Szalai Katalin jkv.

**Hiányzó:** Gulyás Benedek képviselő igazoltan

**Valyon László FIDESZ-KDNP polgármester**

Köszönti az ülés résztvevőit, megállapítja az ülés határozatképességét, mert jelen van az alpolgármester és a 3 képviselőből egy Gulyás Benedek igazoltan távol van, de bejelentette, hogy a napirendi pontokkal egyet ért. Az ülést megnyitja. Javasolja a meghívón feltüntetett napirendi pontokat sorrendben tárgyalják meg. A képviselők ezt a javaslatot egyhangúan elfogadták.

**NAPIRENDI PONTOK**

**1.Ivád Község gyermekjóléti feladatainak 2014. évi ellátásáról szóló átfogó értékelése**

**2.Kérdések, interpellációk**

**Napirendi pontok tárgyalása**

**1. napirendi pont:**

**Valyon László** **FIDESZ-KDNP polgármester**

Kérte, hogy térjenek rá az első napirendi pont, Ivád Község gyermekvédelmi feladatainak 2014. évi ellátásáról szóló értékelés megtárgyalására.

**Valyon László** **FIDESZ-KDNP polgármester**

Szeretném tájékoztatni a jelenlévőket, hogy a Gyermekjóléti szolgálat vezetőjével én tárgyaltam, a helyi vonatkozásokat megbeszéltük, kitértünk a problémás családokra, esetekre és kértem, hogy ezekre a családokra fokozottan figyeljenek oda. Az Editnek a lánya volt olyan, aki tavaly nem járt iskolába, de az idén ezzel már nem volt gond.

A Smolek Családnál, a Mátyáskával vannak gondok, nehezen kezelhető, rendszeresen kell gyógyszereket szednie, nem megfelelőek az anyagi és lakhatási körülményeik, kértem, hogy meglepetésszerűen is jöjjenek ki a családhoz. Pál Betti foglalkozik velük.

A településünkön problémák nincsenek, reméljük a drog probléma nem üti fel magát.

**Dr Varga Attila jegyző**

A gyermekvédelmi beszámolót minden év május 31-ig meg kell csinálni és be kell küldeni a Kormányhivatalhoz, az elején egy demográfiai jelentés van. A többi adat pedig a rendszeres gyermekvédelmi támogatás, beszámoló a családsegítő munkájáról. Illetve ami változás volt az Ivádi Óvoda lett beillesztve, illetve a hátrányos helyzetű gyermekekről szóló, valamint az iskolai beszámoló. Ivád vonatkozásában az iskolában nincs probléma. Védőnői beszámolót is tartalmaz, várandósok, kismamák számáról.

**Valyon László** **FIDESZ-KDNP polgármester**

Kérem a képviselő társaimat, hogy szavazzanak és határozatban fogadjuk el az Ivád Község gyermekvédelmi feladatainak 2014. évi ellátásáról szóló értékelést.

A képviselők egyhangúlag, kézfelnyújtással minősített többséggel megszavazták, az Ivád Község gyermekvédelmi feladatainak 2014. évi ellátásáról szóló értékelést.

**Ivád Község Önkormányzat Képviselő-testületének 23/2015(V.27.) határozata**

1. Ivád Község Önkormányzatának Képviselő-testülete – a gyermekek védelméről és a gyámügyi igazgatásról szóló 1997. évi XXXI. törvény 96. § (6) bekezdése alapján – megtárgyalta az önkormányzat gyermekjóléti és gyermekvédelmi feladatainak 2014. évi ellátásáról készített átfogó értékelést, és azt jelen határozatával jóváhagyta.

2. A Képviselő-testület egyetért azzal, hogy legalább negyedéves gyakorisággal kerüljön sor a gyermekvédelmi rendszerben dolgozók között koordinációs értekezletekre – esetmegbeszélés – mert így biztosítható a hatékony együttműködés, az információáramlás folyamatossága és időszerűsége.

3. A Képviselő-testület felhívja a gyermekvédelemben közreműködőket arra, hogy kiemelt figyelmet fordítsanak a megelőzésre, és ennek érdekében arra törekedjenek, hogy az általános és speciális prevenció érdekében időben történjen intézkedés.

**Határidő:** 30 nap a Heves Megyei Kormányhivatal

Gyámügyi és Igazságügyi Főosztály részére történő megküldésre

**Felelős:** Dr. Varga Attila jegyző

**2. napirendi pont**

**Kérdések, Interpellációk**

**Valyon László** **FIDESZ-KDNP polgármester**

Kérte, hogy térjenek át a második napirendi pont megtárgyalására megtárgyalásra.

**Dr Varga Attila jegyző**

Tájékoztatta a képviselőket, hogy a Bátonyterenyei BÁVÜ Városüzemeltetési Nonprofit Kft. bejelentette, hogy a településen csak 2015. május 15-ig tudja a hulladékszállítást megoldani.

Ezért kértük, a Heves Megyei Katasztrófavédelmi Igazgatóságot, hogy jelöljön kis más hulladékszállítót.

A Katasztrófavédelmi Igazgatóság a gyöngyösi Hulladékkezelő Nonprofit Kft-t jelölte ki a hulladékszállítási feladatok ideiglenes ellátására.

Ennek megfelelően szükséges módosítani a hulladékkal kapcsolatos közszolgáltatásról szóló rendeletet. 2015. május 22-től a gyöngyösiek lesznek a szállítót.

**Valyon László** **FIDESZ-KDNP polgármester**

Sági Péter igazgatóval beszéltem, arról tájékoztatott, hogy a szelektív hulladékot ők nem tudják külön vinni, majd egyeztetünk a konténerekkel kapcsolatban is a Gyöngyvirág és az Ady útra.

A lombtalanítást és zöld hulladékot is megbeszéljük.

Kérem a jelenlévő képviselőket, hogy szavazzák meg a település hulladékkal kapcsolatos közszolgáltatásról szóló 10/2015.(III.7) önkormányzati rendeletének módosítását.

A képviselők egyhangúlag, kézfelnyújtással minősített többséggel megszavazták az Ivád Község Önkormányzat Képviselő-testületének a települési hulladékkal kapcsolatos közszolgáltatásról szóló 10/2015. (III.7.) számú rendelet módosítását.

**Ivád Község Önkormányzat Képviselő-testületének**

**13/2015. (V.28.) önkormányzati rendelete**

**a települési hulladékkal kapcsolatos közszolgáltatásról szóló 10/2015. (III. 7.) önkormányzati rendeletének – a továbbiakban: R – módosításáról**

Ivád Község Önkormányzat Képviselőtestülete (a továbbiakban: Képviselőtestület) a a hulladékról szóló 2012. évi CLXXXV. törvény 35. § a) – g) pontjaiban, és a 39. § (2) és (5) bekezdéseiben kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény (Mötv.) 13. § (1) bekezdés 19. pontjában, illetve az Alaptörvény 32. cikk (2) bekezdésében meghatározott feladatkörében eljárva a következőket rendeli el:

**1. §**

A R. 2. § (1) bekezdése az alábbiak szerint módosul:

„(1) Ivád Község Önkormányzata a jelen rendeletben foglaltak szerint hulladékgazdálkodási kötelező közszolgáltatást tart fenn a települési szilárd hulladék rendszeres gyűjtésére, elszállítására, ártalmatlanítására és kezelésére, és a felsorolt tevékenységek ellátásáról – a Heves Megyei Katasztrófavédelmi Igazgatóság 360000/I177-22/2015.ált. számú kijelölő határozata alapján - a NHSZ Gyöngyösi Hulladékkezelő Nonprofit Kft. (székhelye: 3200 Gyöngyös, Kenyérgyár u. 19. KÜJ azonosító: 102 346 763; KTJ azonosító: 100 900 467; adószám: 14492554-2-10; cégjegyzékszám: 10-09-028768) gazdálkodó szervezet útján gondoskodik.”

**Záró rendelkezések**

**2. §**

Ez a rendelet a kihirdetését követő napon lép hatályba, de rendelkezéseit 2015. május 22-től kell alkalmazni.

Ivád, 2015. május 27.

|  |  |
| --- | --- |
| **Valyon László**  **FIDESZ-KDNP**  **polgármester** | **Dr. Varga Attila**  **jegyző** |

**Valyon László** **FIDESZ-KDNP polgármester**

A közbeszerzés az óvodánál elindul. Az engedélyünk a fa tárolóra megvan. A bontást meg lehet kezdeni, a hivatal udvarán kialakítunk egy helyet, ahová az Óvodából el lehet hozni a tárolóban lévő eszközöket.

A közbeszerzés elindításához határozatot kell hozni a képviselő testületnek.

Kérem a tisztelt képviselő társaimat, hogy szavazzuk meg a közbeszerzési határozatot.

A jelenlévő képviselők kézfelnyújtással egyhangúlag megszavazták Ivád község önkormányzatának közbeszerzési határozatát.

**Ivád Község Önkormányzat Képviselő-testületének 24/2015.(V.27.) határozata**

**1.** Ivád Község Önkormányzat Képviselőtestülete (a továbbiakban: Képviselőtestület) az egyes önkormányzati feladatokhoz kapcsolódó fejlesztésekre kiírt pályázat keretében, a kötelező önkormányzati feladatot ellátó intézmények fejlesztésére, felújítására nyújtott támogatásból, az ivádi Óvoda felújítására vonatkozó építési beruházás tárgyban a Kbt. 122/A. § szerinti hirdetmény nélküli meghívásos eljárást indít meg.

**2.** A Képviselőtestület a fenti pályázattal kapcsolatos közbeszerzési eljárás lefolytatásával megbízza KT Tanácsadó és Szolgáltató Bt. (székhely: 1165 Budapest, Futórózsa u. 102.) céget bruttó 300.000 Ft-ért.

**3.** A Képviselőtestület felhatalmazza a polgármestert, hogy az eljárás megindításához szükséges okiratok, illetve a vállalkozóval kötendő megbízási szerződés aláírására.

**Határidő:** azonnal

**Felelős:** Valyon László polgármester

**Valyon László** **FIDESZ-KDNP polgármester**

A Dózsa úti ház tulajdonosa elküldte a levelet, amit kapott az építés hatóságtól, rövid időn belül kijavítjuk a ház oldalát, tető léc van, a tetőt is rendbe fogjuk rakni.

A fenti házat a Patak soron rendbe tettük, ha igény lesz rá ki tudjuk adni, jövőre meghirdetjük méhészeknek, vadászoknak. Belülről is a festést megcsináljuk, falat, ajtókat, ablakokat.

**Dr. Varga Attila jegyző**

Az ajándékozási szerződésbe bele írtam, hogy kötelezettséget vállal az önkormányzat arra, hogy a hibákat kijavítja. A kötelezettségeket az önkormányzat átvállalja.

**Valyon László** **FIDESZ-KDNP polgármester**

A falunapot augusztus 08-ára tesszük. Úgy gondoltam, hogy nem nagy fellépőket hívunk, inkább kisebbek és több is lehet és környékbeliek helyiek szereplését tervezzük.

A sínpadot megpróbáljuk fedetté tenni. A nagy sátor el van kérve, rendben van. Megpróbálunk támogatókat keresni.

Lenne egy olyan lehetőség, hogy értéktárat lehetne létrehozni. A megyei Művelődési Intézet munkatársai segíteni. Három tagú települési értéktár bizottságot kell létre hozni. Gulyás Benedeket gondoltuk elnöknek, tagoknak Mundrák Beáta és én Valyon László.

**Dr. Varga Attila jegyző**

Határozatot kell hozni, a határozatba bele kell foglalni az elnököt és a tagokat.

**Valyon László** **FIDESZ-KDNP polgármester**

Kérem a tisztelt képviselő társaimat, hogy szavazzák meg a helyi értéktár létrehozását és hozzuk meg a határozatot.

A képviselők egyhangúlag, kézfelnyújtással minősített többséggel megszavazták, hogy települési értéktárat hoznak létre Elnöke Gulyás Benedek, tagok Valyon László és Mundrák Beáta.

**Ivád Község Önkormányzat Képviselő-testületének 25/2015. (V.27.) határozata**

1. Ivád Község Önkormányzat Képviselő-testülete (a továbbiakban: Képviselőtestület) települési értéktár kialakítását határozza el.

2. A Képviselőtestület Települési Értéktár Bizottságot alakít, az alábbiak szerint:

Elnök: Gulyás Benedek

Tagok: Valyon László

Mundrák Beáta

3. A Képviselőtestület a települési értéktár megalakításával és működésével kapcsolatos eljárási szabályokra vonatkozóan az előterjesztés mellékletét képező működési szabályzatot elfogadja.

4. Felkéri a polgármestert, hogy a testület döntéséről a Heves Megyei Önkormányzat Közgyűlésének elnökét tájékoztassa.

**Határidő:** azonnal

**Felelős:** Valyon László polgármester

**Valyon László** **FIDESZ-KDNP polgármester**

Van-e még valakinek kérdése, vagy hozzászólása.

Mivel nem volt az ülést bezárta.

**K.m.f.**

**Valyon László Dr. Varga Attila**

**FIDESZ-KDNP jegyző polgármester**